Изнесено занимание в Боксов клуб – Омуртаг по проект „Рамо до рамо по дирите на достойни предци“
На 29.11.2025 г., в рамките на проект „Рамо до рамо по дирите на достойни предци“, проект № BG05SFPR001-1.004-0056-C01, по Дейност 1 – Работа с деца и ученици за осъществяване на интеркултурно образование, се проведе изнесено занимание с участието на деца от ОУ „Д-р Петър Берон“ – с. Плъстина и ДГ „Първи юни“ – с. Макариополско.
Децата посетиха Боксов клуб – Омуртаг, където се запознаха с успехите на местните спортисти и наблюдаваха тренировка. С голям интерес те научиха повече за дисциплината, постоянството и труда, които стоят зад спортните постижения.
Най-вълнуващият момент за участниците беше възможността сами да сложат боксови ръкавици и да опитат основни техники на ринга. За много от децата това беше първа среща с бокса, както и първо посещение в град Омуртаг, което превърна инициативата и в образователно пътуване.
Заниманието допринесе за изграждане на чувство за равнопоставеност, принадлежност и взаимна подкрепа между децата от училището и детската градина. Спортът отново показа своята сила да обединява, да изгражда самочувствие и да насърчава здравословния начин на живот.
Посещението напълно отговори на целите на проекта и остави у децата силни емоции, нови знания и вдъхновение за развитие – заедно, рамо до рамо.

